Клечеров е роден на 3 декември 1982 г. в Банско и започва кариерата си на биатлонист през 1999 г. От 2006 до 2009 г. участва в международни състезания за младежи. Дебютира за Световната купа по биатлон през сезон 2009/10. Най-доброто му класиране в стартове за Световната купа е 13-о място на масовия старт в Антхолц-Антерселва през 2011/12. Редовен участник на световни първенства по биатлон след 2003 г. Най-доброто му индивидуално класиране на световните първенства е 27-о място в спринта в Руполдинг през 2012 г. Участва във всички стартове без масовия старт на Олимпиадата във Ванкувър през 2010 г., както и в индивидуалния старт, спринта и щафетата на Олимпиадата в Сочи през 2014 г.